CELEX: 52022DC0017
Language: mt
Date: 2022-01-18
Title: Proposta għal RAKKOMANDAZZJONI TAL-KUNSILL dwar il-bini ta’ konnessjonijiet għal kooperazzjoni effettiva Ewropea fl-edukazzjoni għolja

IL-KUMMISSJONI EWROPEA
            Strasburgu, 18.1.2022
            COM(2022) 17 final
            2022/0008(NLE)
            
            Proposta għal
            RAKKOMANDAZZJONI TAL-KUNSILL
            dwar il-bini ta’ konnessjonijiet għal kooperazzjoni effettiva Ewropea fl-edukazzjoni għolja
            (Test b’rilevanza għaż-ŻEE)
            {SWD(2022) 6}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Il-kisba ta’ Żona Ewropea tal-Edukazzjoni sal-2025 tfisser il-ħolqien ta’ spazju Ewropew ta’ apprendiment li jkun ta’ benefiċċju għall-istudenti, għall-akkademiċi u għal persunal ieħor tal-edukazzjoni kollha li jistgħu jiċċaqilqu liberament sabiex jistudjaw u jaħdmu madwar l-UE. Għal dan, għandna bżonn li l-istituzzjonijiet Ewropej tal-edukazzjoni għolja jkunu jistgħu jikkooperaw aktar mill-qrib u aktar fil-fond. L-implimentazzjoni ulterjuri ta’ Żona Ewropea tar-Riċerka timplika t-tisħiħ tal-mobbiltà tar-riċerkaturi u l-fluss tal-għarfien, l-inċentivar tal-investiment fir-riċerka u l-innovazzjoni, u t-tisħiħ tal-kooperazzjoni tranżnazzjonali fost l-istituzzjonijiet tal-edukazzjoni għolja, kif ukoll man-negozji u ma’ atturi oħrajn tar-riċerka u l-innovazzjoni fl-ekosistemi tagħhom. Il-kooperazzjoni tranżnazzjonali ssaħħaħ l-inklużività, l-eċċellenza, id-diversità, l-attraenza u l-kompetittività globali tal-edukazzjoni għolja Ewropea. Din tikkontribwixxi għall-ugwaljanza u għan-nondiskriminazzjoni, sabiex jiġu solvuti l-isfidi tal-Ewropa dwar il-bidla fil-klima, it-trasformazzjoni diġitali u t-tixjiħ tal-popolazzjoni, sabiex l-istudenti jiġu mgħammra b’ħiliet u b’għarfien rilevanti, kif ukoll sabiex tinbena r-reżiljenza u jiġi megħjun l-irkupru. Se tagħti spinta lir-rwol tal-istituzzjonijiet tal-edukazzjoni għolja fix-xena globali, u se tagħmel lill-Ewropa xempju li għandu jiġi segwit għas-solvien tal-isfidi globali b’mod effettiv u effiċjenti, sors dinji ta’ ispirazzjoni u destinazzjoni attraenti għall-istudenti, għall-akkademiċi u għar-riċerkaturi.
               
               
                  L-inizjattiva attwali tibni fuq ħidma preċedenti fil-livell tal-UE. Bħala segwitu għall-konklużjonijiet tal-Kunsill Ewropew tal-2017
                     1
                   li talbu lill-Istati Membri, lill-Kunsill u lill-Kummissjoni Ewropea sabiex imexxu l-ħidma ’l quddiem dwar it-tisħiħ tas-sħubijiet strateġiċi bejn l-istituzzjonijiet tal-edukazzjoni għolja madwar l-UE, il-Kummissjoni nediet, fl-2019, il-pilotaġġ ta’ 41 alleanza tal-Universitajiet Ewropej taħt il-programm Erasmus+, ikkomplementati mill-programm Orizzont 2020 dwar id-dimensjoni tar-riċerka u l-innovazzjoni. L-għan kien li tiġi ppilotata kooperazzjoni strutturali, sistemika u sostenibbli fit-tul bejn aktar minn 280 istituzzjoni tal-edukazzjoni għolja diversa mill-partijiet kollha tal-Ewropa, magħżula mill-ewwel żewġ sejħiet għal proposti. L-ewwel tagħlimiet minn dan il-proġett pilota juru benefiċċji u, fl-istess ħin, enfasizzaw għadd ta’ sfidi, bħad-diffikultajiet marbuta mat-twettiq ta’ attivitajiet u programmi edukattivi tranżnazzjonali konġunti fil-livelli kollha, inklużi rekwiżiti inkompatibbli li jipprevjenu l-għoti ta’ lawrji konġunti, inkluż lawrja Ewropea konġunta, jew in-nuqqas ta’ statut legali għall-alleanzi ta’ istituzzjonijiet tal-edukazzjoni għolja li jżommuhom milli jiġbru r-riżorsi flimkien b’mod effiċjenti, milli jikkondividu l-infrastruttura jew milli jittrasferixxu t-teknoloġija. Din ir-Rakkomandazzjoni tal-Kunsill dwar il-bini ta’ rabtiet għal kooperazzjoni effettiva fl-edukazzjoni għolja Ewropea tikkostitwixxi l-ewwel pass fl-indirizzar ta’ sfidi bħal dawn, bl-objettiv li l-istituzzjonijiet kollha tal-edukazzjoni għolja fl-Ewropa, l-istudenti, il-persunal u r-riċerkaturi tagħhom, ikunu jistgħu jibbenefikaw minn kooperazzjoni tranżnazzjonali simplifikata.
               
               
                  Din ir-Rakkomandazzjoni tal-Kunsill hija parti mill-“pakkett tal-edukazzjoni għolja” imħabbar fil-Programm ta’ Ħidma tal-Kummissjoni tal-2022 taħt l-ambizzjoni l-kbira “Promozzjoni tal-Istil ta’ Ħajja Ewropew Tagħna”, flimkien ma’ Komunikazzjoni tal-Kummissjoni dwar strateġija Ewropea għall-universitajiet. Filwaqt li l-istrateġija tistabbilixxi viżjoni għat-trasformazzjoni tas-settur tal-edukazzjoni għolja madwar l-Ewropa, ir-Rakkomandazzjoni hija l-ewwel pass ta’ approċċ inkrementali lejn kooperazzjoni tranżnazzjonali aktar profonda, aktar sostenibbli u aktar effettiva. L-Istrateġija u r-Rakkomandazzjoni jwessgħu l-opportunitajiet għal kooperazzjoni tranżnazzjonali innovattiva fis-settur tal-edukazzjoni għolja, peress li l-ħidma flimkien aktar mill-qrib hija essenzjali għall-UE sabiex tikkonsolida r-rwol tagħha bħala attur globali. Għalhekk hemm bżonn li l-forzi jingħaqdu flimkien permezz ta’ kooperazzjoni aktar profonda.
               
            
            
               (1)Kwistjonijiet strutturali u operazzjonali li jridu jiġu indirizzati mir-Rakkomandazzjoni tal-Kunsill proposta sabiex tkun tista’ ssir kooperazzjoni tranżnazzjonali aktar profonda
            
            
               Statut ġuridiku għall-alleanzi tal-istituzzjonijiet tal-edukazzjoni għolja jiffaċilita l-aċċess, il-kondiviżjoni u l-ġbir flimkien ta’ riżorsi konġunti - bħar-riżorsi finanzjarji, umani, diġitali u fiżiċi, u s-servizzi. In-nuqqas ta’ statut bħal dan jagħmilha aktar diffiċli għall-istituzzjonijiet tal-edukazzjoni għolja sabiex jilħqu livell aktar profond ta’ kooperazzjoni u jillimita l-kompetittività tagħhom.  
            
            
               L-għoti ta’ lawrji konġunti huwa mfixkel minn rekwiżiti inkompatibbli fit-twettiq ta’ attivitajiet u programmi edukattivi tranżnazzjonali konġunti eż. differenzi fil-klassifikazzjoni u fl-allokazzjonijiet ta’ kreditu, anke meta tiġi segwita s-Sistema Ewropea għall-Akkumulazzjoni u t-Trasferiment tal-Krediti (ECTS); kurrikuli bi krediti ECTS minimi jew massimi differenti għal kull kors, u forom differenti ta’ awtonomija istituzzjonali. Sabiex jingħelbu dawn l-isfidi legali u amministrattivi huwa meħtieġ li tiġi appoġġata kooperazzjoni tranżnazzjonali ambizzjuża u aktar profonda. Dan ikun pass ’il quddiem f’approċċ progressiv lejn l-istabbiliment ta’ lawrja Ewropea konġunta li tkopri l-livelli kollha (Baċellerat, Master, Dottorat u opportunitajiet ta’ apprendiment tul il-ħajja). 
            
            
               Aktar opportunitajiet ta’ mobbiltà għall-istudenti inkorporati fi programmi konġunti tranżnazzjonali huma mxekkla min-nuqqas ta’ gwida, mid-diġitalizzazzjoni u mis-simplifikazzjoni tal-proċessi. L-inizjattiva tal-Karta Ewropea tal-Istudenti tagħmilha aktar faċli għall-istudenti sabiex jistudjaw u jitħarrġu f’diversi istituzzjonijiet. Il-mobbiltà tal-akkademiċi, tar-riċerkaturi u tal-persunal professjonali ma hijiex valorizzata biżżejjed fl-iżvilupp tal-karriera tagħhom. 
            
            
               In-nuqqas ta’ finanzjament sostenibbli fit-tul għall-kooperazzjoni tranżnazzjonali istituzzjonalizzata qiegħed ixekkel l-iżvilupp u t-trasformazzjoni profonda tagħhom fil-missjonijiet tagħhom. Perspettiva aktar fit-tul tipprovdi opportunitajiet aħjar sabiex jinbnew il-kapaċità u l-alleanzi sostenibbli sabiex jinkiseb il-livell ta’ ambizzjoni ppjanat. Dan jista’ jiġi ffaċilitat bl-istabbiliment ta’ statut legali li jippermetti lill-alleanzi jiġbru flimkien ir-riżorsi u jrawmu sinerġiji bejn l-istrumenti u l-opportunitajiet ta’ finanzjament reġjonali, nazzjonali u Ewropej. 
            
            
               F’pajjiżi fejn l-assigurazzjoni tal-kwalità esterna u l-akkreditazzjoni huma primarjament ibbażati fuq il-programm, l-Approċċ Ewropew għall-Assigurazzjoni tal-Kwalità ta’ Programmi Konġunti għadu ma huwiex implimentat biżżejjed madwar l-Istati Membri, u b’hekk qiegħed jimpedixxi l-ħolqien u l-akkreditazzjoni ta’ programmi edukattivi konġunti fil-livell ta’ ċiklu qasir, Baċellerat, Master u Dottorat. Konsegwentement, jiġu applikati proċeduri esterni differenti ta’ assigurazzjoni tal-kwalità għal programmi konġunti possibbilment f’kull pajjiż involut, b’regoli nazzjonali differenti li joħolqu piż amministrattiv u jfixklu l-implimentazzjoni ta’ pedagoġiji interdixxiplinarji innovattivi madwar pajjiżi differenti. Fl-istess ħin, il-pajjiżi b’assigurazzjoni tal-kwalità esterna fil-livell istituzzjonali jistgħu jistabbilixxu programmi konġunti tranżnazzjonali b’mod aktar faċli.
            
            
               Il-feġġa ta’ kampusijiet u ta’ pjattaformi interuniversitarji Ewropej (virtwali) għal attivitajiet diġitali jew imħallta huwa mfixkel min-nuqqas ta’ interoperabbiltà bejn l-infrastrutturi diġitali tal-istituzzjonijiet tal-edukazzjoni għolja madwar l-UE. Il-kawżi ewlenin tal-problema huma n-nuqqas ta’ uniformità fil-kapaċità tal-istituzzjonijiet individwali tal-edukazzjoni għolja u tar-riżorsi disponibbli li jiżviluppaw u li jaċċessaw tali infrastruttura diġitali, u dan jillimita l-potenzjal ta’ apprendiment u ta’ tagħlim kollaborattiv online. Is-soluzzjoni tkun li ssir ħidma lejn infrastruttura u soluzzjonijiet diġitali interoperabbli kondiviżi, megħjuna minn istituzzjonijiet li jagħtu aċċess reċiproku għall-infrastruttura, għas-servizzi u għat-taħriġ, li jkunu aċċessibbli għal kulħadd
                  2
               .   
            
            
               L-oqfsa leġiżlattivi nazzjonali li jirregolaw il-valutazzjoni ta’ oqsma dixxiplinari singoli jfixklu l-iżvilupp ta’ moduli interdixxiplinarji, speċjalment fit-tfassil ta’ lawrji konġunti tranżnazzjonali. Peress li objettiv importanti tal-alleanzi tal-Universitajiet Ewropej huwa li jaħdmu permezz ta’ approċċi bbażati fuq l-isfidi sabiex jiġu indirizzati l-isfidi tas-soċjetà permezz ta’ approċċi interdixxiplinarji, l-oqfsa nazzjonali spiss qegħdin ifixklu lill-alleanzi milli jimxu ’l quddiem b’dan il-mod. 
            
            
               L-arranġamenti ta’ governanza inklużi l-istudenti u l-persunal f’deċiżjonijiet li jaffettwaw l-ambjent tal-apprendiment u tax-xogħol tagħhom jippermettu kooperazzjoni tranżnazzjonali profonda u ambizzjuża u jrawmu kontribut sinifikanti mill-edukazzjoni għolja għall-iżvilupp u s-sostenibbiltà tal-ekosistemi tagħhom. L-istrutturi ta’ governanza istituzzjonali u l-prattiki ta’ ġestjoni sabiex jitmexxew alleanzi tranżnazzjonali jistgħu jibbenefikaw minn involviment aktar attiv tal-istudenti, tal-akkademiċi, tar-riċerkaturi u tal-persunal professjonali sabiex jirrispondu bl-aħjar mod għall-ħtiġijiet tagħhom u sabiex jippermettu prattiki innovattivi żviluppati permezz ta’ kooperazzjoni tranżnazzjonali sabiex jiġu mxerrda fl-istituzzjoni. Bħalissa, dawn l-istrutturi spiss ma jirriflettux in-nisġa tas-soċjetà u d-diversità tal-esperjenzi u l-ideat.  
            
            
               Il-valuri kondiviżi tal-mod ta’ ħajja Ewropew tagħna jipprovdu bażi indispensabbli għall-kooperazzjoni tranżnazzjonali bħala l-bażi għall-iżvilupp ta’ apprendiment, ta’ tagħlim u ta’ riċerka ta’ kwalità. Il-kooperazzjoni tranżnazzjonali ssaħħaħ il-kultura akkademika u tikkontribwixxi għat-tisħiħ tas-soċjetajiet demokratiċi. Min-naħa l-oħra, meta l-valuri fundamentali ma jiġux irrispettati, l-apprendiment, it-tagħlim u r-riċerka jiddgħajfu u jimminaw il-kooperazzjoni tranżnazzjonali profonda. Awtonomija insuffiċjenti tillimita l-għażliet tal-istituzzjonijiet tal-edukazzjoni għolja sabiex jidħlu fi ftehimiet tranżnazzjonali, sabiex jikkontribwixxu b’mod ġust ma’ sħab oħra, sabiex jipprovdu kofinanzjament u persunal adegwat għall-implimentazzjoni tagħhom. Għalhekk, l-awtonomija għall-kwistjonijiet ta’ governanza u amministrazzjoni hija kundizzjoni kritika li tippermetti kooperazzjoni tranżnazzjonali effettiva.
            
            
               (2)L-objettivi segwiti mir-Rakkomandazzjoni tal-Kunsill proposta
            
            
               F’kuntest globali ta’ sfida u kompetittiv ħafna, il-ħidma flimkien se tagħmel lis-settur Ewropew tal-edukazzjoni għolja aktar b’saħħtu u se tikkonsolida l-attraenza u l-kompetittività globali tiegħu. Sabiex l-Ewropa tindirizza sfidi komuni, b’mod partikolari t-tranżizzjoni doppja diġitali u ekoloġika, kooperazzjoni aktar tranżnazzjonali tgħin sabiex jiġi sfruttat il-potenzjal tar-riżorsi kollha disponibbli, bl-involviment ta’ tipi differenti ta’ istituzzjonijiet tal-edukazzjoni għolja b’kapaċitajiet u b’punti pożittivi ta’ edukazzjoni u riċerka komplementari. Il-bini ta’ soluzzjonijiet robusti sabiex jiġu indirizzati sfidi multidimensjonali kumplessi għandu bżonn iż-żmien u jeħtieġ l-isforzi fil-livelli kollha. Din ir-Rakkomandazzjoni tal-Kunsill hija l-ewwel pass lejn l-indirizzar ta’ kwistjonijiet strutturali u operazzjonali li jfixklu kooperazzjoni tranżnazzjonali istituzzjonali Ewropea aktar profonda u aktar ambizzjuża, u dan jippermetti l-implimentazzjoni mingħajr xkiel tal-libertà ta’ assoċjazzjoni. Statut legali għall-alleanzi tal-istituzzjonijiet tal-edukazzjoni għolja se jippermettilhom jiġbru flimkien ir-riżorsi, il-kapaċitajiet u l-punti pożittivi tagħhom; lawrja Ewropea konġunta se tirrikonoxxi l-valur tal-esperjenzi tranżnazzjonali fil-kwalifika tal-edukazzjoni għolja li l-istudenti jiksbu u se tnaqqas il-burokrazija għall-għoti ta’ programmi konġunti; u l-użu ġeneralizzat tal-inizjattiva tal-Karta Ewropea tal-Istudenti, li sa nofs l-2024 se tkun disponibbli għall-istudenti mobbli kollha fl-istituzzjonijiet kollha tal-edukazzjoni għolja fl-Ewropa, se jiffaċilita l-mobbiltà fil-livelli kollha. Tali strumenti innovattivi se jaħdmu f’sinerġija u huma mistennija li jsawru identità Ewropea, u jġibu kooperazzjoni tranżnazzjonali f’livell ogħla u jrawmu sens qawwi ta’ appartenenza Ewropea. Il-bini ta’ rabtiet għal kooperazzjoni tranżnazzjonali aktar sistemika, strutturali u sostenibbli fil-livell istituzzjonali huwa strumentali sabiex titħaffef it-trasformazzjoni tal-istituzzjonijiet tal-edukazzjoni għolja fil-missjonijiet kollha tagħhom tal-edukazzjoni, tar-riċerka, tal-innovazzjoni u ta’ servizz għas-soċjetà, u jista’ jgħin sabiex jiġu indirizzati l-isfidi Ewropej u globali. 
            
            
               •Konsistenza mad-dispożizzjonijiet eżistenti fil-qasam ta’ politika
            
         
         
            
               Il-Komunikazzjoni tal-Kummissjoni dwar Strateġija Ewropea għall-Universitajiet
                  3
                għandha l-għan li toħloq dimensjoni ġenwinament Ewropea fl-edukazzjoni għolja u r-riċerka. Il-Komunikazzjoni tal-Kummissjoni dwar il-Kisba taż-Żona Ewropea tal-Edukazzjoni sal-2025,
                  4
                titlob li jkun hawn “qafas ta’ politika transfruntier li jippermetti kooperazzjoni tranżnazzjonali bla xkiel u ambizzjuża bejn l-istituzzjonijiet tal-edukazzjoni għolja”. Ir-Riżoluzzjoni tal-Kunsill dwar “qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030)”
                  5
                titlob għal “inkoraġġiment ta’ kooperazzjoni aktar mill-qrib u aktar profonda (…) li tippermetti li l-alleanzi tal-istituzzjonijiet tal-edukazzjoni għolja, bħal dawk fl-inizjattiva tal-Universitajiet Ewropej, jisfruttaw il-qawwiet tagħhom u jipprovdu b’mod konġunt edukazzjoni għolja trasformattiva”. Il-Konklużjonijiet tal-Kunsill dwar l-inizjattiva tal-Universitajiet Ewropej
                  6
                stiednu lill-Istati Membri jaħdmu flimkien sabiex jidentifikaw u jneħħu l-ostakli għal sistemi ta’ edukazzjoni għolja aktar kompatibbli. Il-Komunikazzjoni Ministerjali ta’ Ruma taż-Żona Ewropea tal-Edukazzjoni Għolja
                  7
                timpenja ruħha li tiffaċilita u li ssaħħaħ kooperazzjoni aktar profonda. Ir-Rakkomandazzjoni tal-Kunsill dwar “il-promozzjoni tar-rikonoxximent reċiproku awtomatiku ta’ kwalifiki tal-edukazzjoni għolja u tal-edukazzjoni u t-taħriġ fil-livell sekondarju għoli u l-eżiti tal-perjodi ta’ apprendiment barra mill-pajjiż”
                  8
                titlob għall-promozzjoni tal-kooperazzjoni tal-Istati Membri. Il-Komunikazzjoni tal-Kummissjoni dwar ŻER Ġdida għar-Riċerka u Innovazzjoni
                  9
                tiddikjara li l-iżvilupp ta’ strateġiji komuni tar-riċerka u l-innovazzjoni u l-kondiviżjoni tal-kapaċità u tar-riżorsi jippermettu lis-settur Ewropew tal-edukazzjoni għolja jagħti riżultati fir-rigward tal-isfidi tal-Ewropa. Ir-Rakkomandazzjoni tal-Kunsill dwar il-Patt għar-Riċerka u Innovazzjoni fl-Ewropa
                  10
                tappoġġa l-kooperazzjoni u s-sinerġiji bejn iż-Żona Ewropea tar-Riċerka u ż-Żona Ewropea tal-Edukazzjoni Għolja. Il-Komunikazzjoni tal-Kummissjoni dwar l-Approċċ Globali għar-Riċerka u Innovazzjoni
                  11
                tħeġġeġ il-kooperazzjoni bejn il-fruntieri fuq skala li qatt ma dehret qabel biex jiġu żviluppati soluzzjonijiet innovattivi biex jinkisbu riżultati fir-rigward ta’ tranżizzjonijiet ekoloġiċi u diġitali ġusti. Il-Pjan ta’ Azzjoni tal-Pilastru Ewropew tad-Drittijiet Soċjali
                  12
                jimmira li jisfrutta l-potenzjal sħiħ tal-istituzzjonijiet tal-edukazzjoni għolja għal irkupru mmirat lejn tranżizzjoni sostenibbli, inklużiva, ekoloġika u diġitali”, bl-appoġġ tal-Aġenda għall-Ħiliet għall-Ewropa
                  13
               .
            
            
               
            
            
               •Konsistenza ma’ politiki oħra tal-Unjoni
            
            
               
                  Din ir-Rakkomandazzjoni tal-Kunsill trawwem kooperazzjoni tranżnazzjonali effettiva u tippermetti lill-istituzzjonijiet tal-edukazzjoni għolja jaqdu r-rwol ewlieni tagħhom fit-twettiq tal-Patt Ekoloġiku, id-Deċennju Diġitali, it-tkabbir sostenibbli, l-irkupru, u jsaħħu l-pożizzjoni tal-Ewropa fid-dinja.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Ir-Rakkomandazzjoni tal-Kunsill proposta hija bbażata fuq l-Artikoli 165 u 166 tat-Trattat dwar il-Funzjonament tal-Unjoni Ewropea (TFUE)
                     14
                  . L-Artikolu 165(1) tat-TFUE jistabbilixxi li l-Unjoni għandha “tikkontribwixxi għall-iżvilupp ta’ edukazzjoni ta’ kwalità billi tinkoraġġixxi koperazzjoni bejn l-Istati Membri u, jekk ikun meħtieġ, billi tappoġġa u tissupplimenta l-azzjonijiet tagħhom, filwaqt li tirrispetta għal kollox ir-responsabbiltà ta’ l-Istati Membri għal dak li hu kontenut ta’ tagħlim u l-organizzazzjoni ta’ sistemi ta’ edukazzjoni u d-diversità kulturali u lingwistika tagħhom”. L-Artikolu 165(2) tat-TFUE jispeċifika ulterjorment li l-azzjoni tal-Unjoni fl-edukazzjoni hija mmirata lejn “l-iżvilupp tad-dimensjoni Ewropea fl-edukazzjoni”, “il-promozzjoni ta’ koperazzjoni bejn istituzzjonijiet edukattivi” u “l-inkoraġġiment tal-mobilità fost l-istudenti u l-għalliema, inter alia billi tinkoraġġixxi ir-rikonoxximnet akkademiku ta’ diplomi u perjodi ta’ studju”. L-Artikolu 166(1) tat-TFUE jistipula li l-Unjoni għandha timplimenta politika ta’ taħriġ vokazzjonali. L-Artikolu 166(2) tat-TFUE jsemmi li l-azzjoni tal-Unjoni trid timmira li “tistimula l-koperazzjoni dwar taħriġ bejn istituzzjonijiet edukattivi jew ta’ taħriġ u l-impriżi”. Din il-proposta tirrispetta bis-sħiħ ir-responsabbiltà tal-Istati Membri dwar l-organizzazzjoni tas-sistemi tal-edukazzjoni u t-taħriġ (inkluż il-kontenut tat-tagħlim, u d-diversità kulturali u lingwistika tagħhom), filwaqt li tirrifletti r-rwol supplimentari u ta’ appoġġ tal-UE, u n-natura volontarja tal-kooperazzjoni Ewropea f’dawn is-sistemi. L-inizjattiva tikkonforma wkoll mar-responsabbiltà kondiviża fil-qasam tar-riċerka. L-inizjattiva ma tipproponi l-ebda estensjoni tas-setgħa regolatorja tal-UE jew impenji vinkolanti fuq l-Istati Membri li se jiddeċiedu, skont iċ-ċirkostanzi nazzjonali tagħhom, kif jimplimentaw din ir-Rakkomandazzjoni tal-Kunsill. 
               
            
            
               •Sussidjarjetà (għall-kompetenza mhux esklużiva) 
            
            
               
                  Din il-proposta hija f’konformità mal-prinċipju tas-sussidjarjetà kif previst fl-Artikolu 5(3) tat-Trattat dwar l-Unjoni Ewropea (TUE). Il-proposta tfittex li tappoġġa u ssaħħaħ il-kooperazzjoni tranżnazzjonali fis-settur tal-edukazzjoni għolja filwaqt li tosserva għalkollox il-prinċipju tas-sussidjarjetà peress li qiegħda tissalvagwardja l-kapaċità tal-Istati Membri li jieħdu deċiżjonijiet leġiżlattivi indipendenti u jimplimentaw miżuri mmirati lejn it-trawwim ta’ kooperazzjoni aktar profonda bejn l-istituzzjonijiet tal-edukazzjoni għolja. Minkejja r-responsabbiltà tal-Istati Membri, il-leġiżlazzjoni għad-disinnn, għall-organizzazzjoni u għall-kontenut tat-tagħlim u tal-apprendiment, kwistjonijiet ta’ kooperazzjoni tranżnazzjonali huma min-natura tagħhom indirizzati aħjar fil-livell tal-UE. Minħabba n-natura, l-iskala u l-effetti, il-miżuri proposti jistgħu jinkisbu aħjar permezz ta’ azzjoni konġunta fil-livell tal-Unjoni. 
               
            
            
               •Proporzjonalità
            
            
               
                  Din il-proposta hija f’konformità mal-prinċipju tal-proporzjonalità kif previst fl-Artikolu 5(4) tat-TUE. La l-kontenut u lanqas il-forma ta’ din ir-Rakkomandazzjoni tal-Kunsill proposta ma jeċċedu dak li huwa meħtieġ sabiex jintlaħqu l-objettivi tagħha. L-azzjonijiet proposti huma proporzjonali għall-objettivi segwiti minħabba li jirrispettaw il-prattiki tal-Istati Membri u d-diversità tas-sistemi. Kwalunkwe impenn mill-Istati Membri huwa ta’ natura volontarja u kull Stat Membru jibqa’ liberu li jiddeċiedi dwar l-approċċ li għandu jieħu għall-implimentazzjoni tal-impenji tiegħu. Barra minn hekk, din l-inizjattiva timplimenta t-TFUE li tiddikjara li “L-Unjoni għandha tikkontribwixxi għall-iżvilupp ta’ edukazzjoni ta’ kwalità billi tinkoraġġixxi koperazzjoni bejn l-Istati Membri” (l-Artikolu 165(1)). Il-valur miżjud tal-azzjoni fil-livell tal-UE huwa sabiex jiffaċilita, u jrawwem kooperazzjoni tranżnazzjonali aktar profonda bejn l-istituzzjonijiet tal-edukazzjoni għolja minn Stati Membri differenti tal-UE, sabiex itejjeb il-funzjonament tas-settur tal-edukazzjoni għolja madwar l-UE u jżid il-kompetittività u l-attraenza tiegħu madwar id-dinja.
               
            
            
               •Għażla tal-istrument
            
            
               
                  Sabiex jintlaħqu l-objettivi msemmija hawn fuq, l-Artikoli 165(4) u 166(4) tat-TFUE jipprevedu l-adozzjoni mill-Kunsill ta’ rakkomandazzjonijiet, abbażi ta’ proposta mill-Kummissjoni. Rakkomandazzjoni tal-Kunsill hija strument xieraq fil-qasam tal-edukazzjoni u t-taħriġ, fejn l-Unjoni għandha responsabbiltà ta’ appoġġ. Huwa strument użat ta’ spiss għall-azzjoni tal-UE f’dan il-qasam. Bħala strument legali, rakkomandazzjoni tal-Kunsill tindika l-impenn tal-Istati Membri għall-miżuri inklużi u tipprovdi bażi politika b’saħħitha għall-kooperazzjoni f’dan il-qasam, filwaqt li tirrispetta bis-sħiħ l-awtorità tal-Istati Membri.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Matul dawn l-aħħar snin twettqu diversi attivitajiet ta’ konsultazzjoni dwar it-trasformazzjoni tal-edukazzjoni għolja, dwar l-inizjattiva tal-Universitajiet Ewropej, dwar iż-Żona Ewropea tal-Edukazzjoni u l-Komunikazzjonijiet taż-Żona Ewropea tar-Riċerka. Minħabba l-ambitu wiesa’ u n-natura estensiva ta’ dawn il-konsultazzjonijiet tal-passat, il-kuntatti kontinwi mal-partijiet ikkonċernati, u meta titqies il-ħtieġa li jiġi evitat l-eżawriment fil-konsultazzjoni, għall-finijiet ta’ din ir-Rakkomandazzjoni tal-Kunsill inġabar kontribut speċifiku addizzjonali permezz ta’ konsultazzjonijiet immirati mal-Istati Membri, mal-partijiet ikkonċernati (eż. organizzazzjonijiet universitarji ġenerali, organizzazzjonijiet tal-istudenti, konferenzi tar-rettur, sħab soċjali fl-edukazzjoni għolja, awtoritajiet pubbliċi) u mal-alleanzi tal-Universitajiet Ewropej: Erba’ konsultazzjonijiet immirati online ta’ livell għoli mal-komunità tal-edukazzjoni għolja ospitati mill-Viċi President Schinas u mill-Kummissarju Gabriel f’Lulju u f’Settembru tal-2020 u f’April u f’Ġunju tal-2021 dwar it-trasformazzjoni tal-edukazzjoni għolja u l-kooperazzjoni tranżnazzjonali; Laqgħat f’Novembru tal-2020, f’April u f’Settembru tal-2021 tad-Diretturi Ġenerali għall-Edukazzjoni Għolja dwar l-alleanzi tal-Universitajiet Ewropej, l-isfidi sabiex jiġi sfruttat il-potenzjal sħiħ tagħhom, u dwar l-importanza tal-kooperazzjoni bejn is-settur tal-edukazzjoni għolja, l-Istati Membri u l-Kummissjoni, sabiex jiġu indirizzati dawn l-isfidi, filwaqt li jibnu fuq l-implimentazzjoni tal-għodod eżistenti ta’ trasparenza tal-Proċess ta’ Bolonja. Segwew konsultazzjonijiet fl-avveniment konġunt fl-4 ta’ Novembru 2020 mad-Diretturi Ġenerali għall-Edukazzjoni Għolja u mar-retturi tal-Universitajiet Ewropej. Diversi laqgħat ta’ konsultazzjoni bilaterali u konġunti kontinwi ma’ koordinaturi u ma’ rappreżentanti tal-istudenti tal-alleanzi tal-Universitajiet Ewropej issottolinjaw il-ħtiġijiet u t-tagħlimiet meħuda fir-rigward tat-trasformazzjoni tal-edukazzjoni għolja u l-kooperazzjoni tranżnazzjonali, flimkien mal-ħames laqgħat mal-grupp ta’ esperti ad hoc li jikkonsisti minn rappreżentanti tal-Istati Membri, mill-koordinaturi tal-universitajiet u minn partijiet ikkonċernati Ewropej. F’Lulju tal-2021 saret laqgħa konġunta ta’ dawn it-tliet gruppi. F’Lulju tal-2021 saru laqgħat ta’ konsultazzjoni mmirati ta’ livell għoli mal-Membri tal-Kumitat tar-Reġjuni u mal-Kumitat Ekonomiku u Soċjali Ewropew. F’Settembru tal-2021 saret laqgħa man-networks universitarji u tal-istudenti. 
               
            
            
               •Ġbir u użu tal-għarfien espert
            
            
               
                  Il-proposta hija bbażata wkoll fuq rapporti u studji dwar: sistemi nazzjonali ta’ tariffi u appoġġ għall-istudenti fl-edukazzjoni għolja Ewropea; l-impatt tas-sistemi ta’ ammissjoni fuq l-eżiti tal-edukazzjoni għolja; l-implimentazzjoni ta’ lawrji konġunti fl-Erasmus Mundus; l-implimentazzjoni tal-Proċess ta’ Bolonja; l-internazzjonalizzazzjoni tal-persunal akkademiku; l-implimentazzjoni nazzjonali tal-Approċċ Ewropew għall-Assigurazzjoni tal-Kwalità ta’ Programmi Konġunti; l-impatt tal-linja tal-edukazzjoni għolja tal-Erasmus+; l-immodernizzar tal-edukazzjoni għolja fl-Ewropa; ir-rikonoxximent ta’ kwalifiki barranin fiż-żminijiet tal-COVID-19; il-benefiċċji u l-kostijiet tas-sħubijiet kollaborattivi tranżnazzjonali fl-edukazzjoni għolja; rapporti u studji mill-OECD u mill-Kunsill tal-Ewropa; rapporti, dokumenti ta’ pożizzjoni u studji ta’ diversi partijiet ikkonċernati ewlenin: L-Assoċjazzjoni Ewropea tal-Universitajiet, il-Guild, il-Lega tal-Universitajiet Ewropej tar-Riċerka (LERU), l-Assoċjazzjoni tal-Kooperazzjoni Akkademika (ACA), il-Coimbra, in-Network tal-Universitajiet mill-ibliet kapitali tal-Ewropa (UNICA), eċċ. Din l-informazzjoni u evidenza reċenti oħra tar-riċerka huma inklużi fid-dokument ta’ ħidma tal-persunal li jakkumpanjah.
               
            
            
               •Valutazzjoni tal-impatt
            
            
               
                  Ma saritx valutazzjoni tal-impatt minħabba l-approċċ komplementari tal-attivitajiet għall-inizjattivi tal-Istati Membri, in-natura volontarja tal-attivitajiet proposti u l-ambitu tal-impatti mistennija. L-iżvilupp tal-proposta ġie informat bi studji dedikati u preċedenti, konsultazzjoni tal-Istati Membri, il-konsultazzjoni pubblika u diversi konsultazzjonijiet dedikati mal-partijiet ikkonċernati.
               
            
         
         
            
               •Drittijiet fundamentali
            
            
               
                  Din ir-Rakkomandazzjoni tal-Kunsill proposta tirrispetta d-drittijiet fundamentali tal-UE. Hija tippromwovi l-prinċipji rikonoxxuti mill-Karta tad-Drittijiet Fundamentali tal-Unjoni Ewropea
                     15
                  , jiġifieri d-dritt tal-edukazzjoni skont l-Artikolu 14 u d-dritt għall-protezzjoni tad-data personali skont l-Artikolu 8.
               
            
            
               4.IMPLIKAZZJONIJIET BAĠITARJI
            
            
               
                  Filwaqt li din l-inizjattiva mhux se tkun teħtieġ riżorsi addizzjonali mill-baġit tal-UE, il-miżuri f’din ir-rakkomandazzjoni se jimmobilizzaw is-sorsi ta’ finanzjament fil-livell tal-UE, nazzjonali u reġjonali.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Sabiex tappoġġa l-implimentazzjoni, il-Kummissjoni tipproponi li tiżviluppa, f’kooperazzjoni mal-Istati Membri, ta’ materjal ta’ gwida speċifiku, ta’ manwali u ta’ materjali konkreti oħrajn, abbażi ta’ evidenza, attivitajiet ta’ tagħlim bejn il-pari u identifikazzjoni ta’ prattiki tajba. Il-Kummissjoni se tirrakkomanda li l-Istati Membri jimplimentaw il-prinċipji stabbiliti fir-Rakkomandazzjoni mill-aktar fis possibbli u li jippreżentaw pjan li jistabbilixxi l-miżuri korrispondenti li se jittieħdu fil-livell nazzjonali. Il-Kummissjoni beħsiebha tirrapporta dwar l-użu tar-Rakkomandazzjoni permezz ta’ oqfsa rilevanti ta’ monitoraġġ u rapportar tal-Unjoni.
               
            
            
               •Ħarsa lejn id-dispożizzjonijiet speċifiċi tal-proposta
            
            
               
                  Ir-Rakkomandazzjoni tal-Kunsill tipproponi azzjonijiet li jistgħu jiġu segwiti mill-Istati Membri sabiex jippromwovu kooperazzjoni tranżnazzjonali aktar effettiva u aktar profonda, b’mod partikolari billi jiffaċilitaw l-implimentazzjoni ta’ programmi konġunti u jesploraw il-fattibbiltà ta’ statut legali għall-alleanzi ta’ istituzzjonijiet tal-edukazzjoni għolja bħall-Universitajiet Ewropej, ta’ lawrja Ewropea konġunta, l-introduzzjoni tal-inizjattiva tal-Karta Ewropea tal-Istudenti u tal-inizjattivi tal-Universitajiet Ewropej. Tistabbilixxi l-impenn tal-Kummissjoni Ewropea li tappoġġa u li tikkomplementa l-azzjonijiet tal-Istati Membri f’dan il-qasam. Id-dokument ta’ ħidma tal-persunal li jakkumpanjaha jiddeskrivi diversi evidenzi ta’ riċerka riċenti kif ukoll opinjonijiet u esperjenzi tal-partijiet ikkonċernati Ewropej sabiex jappoġġaw ir-Rakkomandazzjoni tal-Kunsill proposta.
               
            
            
               2022/0008 (NLE)
            
            
               Proposta għal
            
            
               RAKKOMANDAZZJONI TAL-KUNSILL
            
            
               dwar il-bini ta’ konnessjonijiet għal kooperazzjoni effettiva Ewropea fl-edukazzjoni għolja
            
            
               (Test b’rilevanza għaż-ŻEE)
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 165(4) u 166(4) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Kooperazzjoni tranżnazzjonali aktar profonda u aktar effettiva fis-settur tal-edukazzjoni għolja madwar l-Ewropa hija kruċjali għas-sostenn tal-valuri, tal-identità u tad-demokrazija tal-Unjoni, għall-bini tar-reżiljenza tas-soċjetà u tal-ekonomija Ewropea, u għall-bini ta’ futur sostenibbli. Sabiex jiġu indirizzati l-isfidi relatati mat-tranżizzjonijiet ekoloġiċi u diġitali u mat-tixjiħ tal-popolazzjoni u sabiex tiġi żgurata l-kapaċità tal-Ewropa li tagħti spinta lill-kompetittività xprunata mit-teknoloġija, l-Ewropa teħtieġ istituzzjonijiet ta’ edukazzjoni għolja interkonnessi u b’saħħithom. 
            
            
               (2)Il-bini ta’ rabtiet li jippermettu lill-istituzzjonijiet tal-edukazzjoni għolja jiżviluppaw kooperazzjoni tranżnazzjonali aktar profonda, perenni u effettiva fil-livell istituzzjonali huwa strumentali sabiex l-istituzzjonijiet tal-edukazzjoni għolja jsiru aktar b’saħħithom flimkien u sabiex l-istudenti, l-istudenti li jibqgħu jitgħallmu tul il-ħajja u r-riċerkaturi jitħejjew għal futur globali. L-istituzzjonijiet tal-edukazzjoni għolja madwar l-Ewropa qegħdin jadattaw għal dinja li qiegħda tinbidel malajr b’dixxiplini u b’ambjenti ta’ apprendiment li qegħdin jinbidlu malajr, pereżempju relatati mat-tranżizzjonijiet doppji ekoloġiċi u diġitali. Dan jeħtieġ ħsieb ġdid u strutturi ġodda għall-kooperazzjoni u l-mobbiltà tal-istudenti, tal-persunal u tar-riċerkaturi bejn id-dixxiplini u bejn il-fruntieri. Din ir-realtà ġdida, xprunata mit-tranżizzjoni diġitali, timplika offerta ta’ edukazzjoni attraenti ġdida, formati u opportunitajiet ġodda għall-kooperazzjoni u l-mobbiltà tranżnazzjonali, fiżikament u online, għall-istudenti kollha, inkluż għal persuni b’anqas opportunitajiet jew minn żoni remoti, u tħeġġeġ id-diversità tal-akkademiċi, tar-riċerkaturi u tal-persunal professjonali. 
            
         
         
            
               (3)Kooperazzjoni aktar b’saħħitha bejn istituzzjonijiet differenti tal-edukazzjoni għolja, inklużi universitajiet, universitajiet tar-riċerka, kulleġġi universitarji, universitajiet tax-xjenzi applikati, istituzzjonijiet tal-edukazzjoni u t-taħriġ vokazzjonali għolja, u istituzzjonijiet tal-arti għolja, madwar l-UE hija prinċipju ewlieni li jirfed u huwa intrinsiku għaż-Żona Ewropea tal-Edukazzjoni
                  16
                u ż-Żona Ewropea tar-Riċerka
                  17
               . Kooperazzjoni tranżnazzjonali aktar profonda bejn istituzzjonijiet diversi u komplementari tappoġġa aċċess ġust għal edukazzjoni, taħriġ u riċerka ta’ kwalità għolja, trawwem il-ħolqien u ċ-ċirkolazzjoni tal-għarfien, tiffaċilita l-kondiviżjoni tal-kapaċità u tal-infrastruttura, u tikkontribwixxi għall-vitalità tar-reġjuni u tal-komunitajiet tagħhom, u tgħin sabiex jingħelbu l-iżvantaġġi u d-disparitajiet ġeografiċi. Il-kooperazzjoni tranżnazzjonali tikkontribwixxi wkoll sabiex jiġi sfruttat il-potenzjal sħiħ tas-settur tal-edukazzjoni għolja bħala promotur tal-ħiliet u l-għarfien, bħal pereżempju għat-tranżizzjonijiet doppji diġitali u ekoloġiċi u tikkontribwixxi għat-twettiq tal-Pilastru Ewropew tad-Drittijiet Soċjali. 
            
            
               (4)Il-Komunikazzjoni tal-Kummissjoni dwar il-kisba taż-Żona Ewropea tal-Edukazzjoni sal-2025
                  18
                titlob kooperazzjoni tranżnazzjonali mingħajr xkiel u ambizzjuża, għal twassil iffaċilitat ta’ lawrji konġunti, u għall-esplorazzjoni tal-fattibbiltà ta’ statut legali għall-alleanzi bħall-Universitajiet Ewropej. Ir-Riżoluzzjoni tal-Kunsill dwar qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn minnha (mill-2021 sal-2030)
                  19
                tħeġġeġ kooperazzjoni aktar profonda, il-kondiviżjoni tal-għarfien u tar-riżorsi u l-ġenerazzjoni ta’ aktar opportunitajiet għall-mobbiltà tal-istudenti, tal-akkademiċi u tar-riċerkaturi, inkluż permezz tat-tnedija sħiħa tal-Universitajiet Ewropej
                  20
                u l-inizjattivi tal-Karta Ewropea tal-Istudenti
                  21
               . Fil-Konklużjonijiet tiegħu dwar l-inizjattiva tal-Universitajiet Ewropej
                  22
               , il-Kunsill stieden lill-Istati Membri jneħħu l-ostakli għal sistemi ta’ edukazzjoni għolja aktar kompatibbli u sabiex jesploraw il-fattibbiltà għal lawrji Ewropej konġunti. Il-Komunikazzjoni tal-Kummissjoni dwar ŻER ġdida għar-Riċerka u Innovazzjoni
                  23
                u l-Patt għar-Riċerka u Innovazzjoni fl-Ewropa
                  24
                jitolbu kooperazzjoni aktar profonda u jirrikonoxxu l-potenzjal tat-trasformazzjoni tal-edukazzjoni għolja ta’ inizjattivi bħall-Universitajiet Ewropej. L-Aġenda għall-Ħiliet għall-Ewropa
                  25
                titlob ukoll li jitneħħew l-ostakli għal kooperazzjoni tranżnazzjonali effettiva u aktar profonda. 
            
            
               (5)Il-Komunikazzjoni Ministerjali ta’ Ruma dwar iż-Żona Ewropea tal-Edukazzjoni Għolja
                  26
                u r-Rakkomandazzjoni tal-Kunsill dwar “il-promozzjoni tar-rikonoxximent reċiproku awtomatiku ta’ kwalifiki tal-edukazzjoni għolja u tal-edukazzjoni u t-taħriġ fil-livell sekondarju għoli u l-eżiti tal-perjodi ta’ apprendiment barra mill-pajjiż”
                  27
                jitolbu għall-promozzjoni u għall-iffaċilitar ta’ kooperazzjoni tranżnazzjonali aktar profonda. Ir-Riżoluzzjoni tal-Parlament Ewropew dwar “iż-Żona Ewropea tal-Edukazzjoni: approċċ olistiku kondiviż”
                  28
                tenfasizza l-ħtieġa għal aktar kollaborazzjoni u titlob li jintużaw sinerġiji bejn iż-Żona Ewropea tal-Edukazzjoni, iż-Żona Ewropea tar-Riċerka u ż-Żona Ewropea tal-Edukazzjoni Għolja.
            
            
               (6)Il-41 alleanza tal-Universitajiet Ewropej, appoġġati mill-programm Erasmus+ u kkomplementati minn Orizzont 2020 għad-dimensjoni tar-riċerka u l-innovazzjoni, jipprovdu tagħlimiet utli miksuba filwaqt li jittestjaw mudelli ta’ kooperazzjoni tranżnazzjonali aktar profondi li jmorru lil hinn mill-istrateġiji istituzzjonali individwali eżistenti, mill-governanza u mill-ekosistemi ta’ kollaborazzjoni. Dawn huma sors ta’ ispirazzjoni għall-komunità usa’ tal-edukazzjoni għolja, sabiex jixprunaw ir-riformi fil-livell tas-sistema, filwaqt li jiffaċilitaw koordinazzjoni aħjar bejn il-politiki Ewropej tal-edukazzjoni għolja u r-riċerka.  
            
            
               (7)Għall-finijiet ta’ din ir-Rakkomandazzjoni tal-Kunsill, l-“alleanzi tal-Universitajiet Ewropej”
                  29
                huma dawk iffinanzjati taħt il-programm Erasmus+, b’appoġġ komplementari mill-programm Orizzont għar-riċerka u l-innovazzjoni, fejn relevanti. L-“alleanzi tal-istituzzjonijiet tal-edukazzjoni għolja” qegħdin jirreferu għall-mudelli l-oħrajn kollha ta’ kooperazzjoni. L-objettiv ta’ din ir-Rakkomandazzjoni tal-Kunsill huwa li tiġi ffaċilitata l-kooperazzjoni tranżnazzjonali għall-istituzzjonijiet Ewropej kollha tal-edukazzjoni għolja, lil hinn minn dawk appoġġati taħt l-inizjattiva tal-Universitajiet Ewropej. 
            
            
               (8)L-alleanzi ambizzjużi tal-edukazzjoni għolja jenħtieġ li jibbenefikaw miċ-ċertezza legali ta’ statut legali li jippermettilhom jikkondividu riżorsi u servizzi finanzjarji, umani, diġitali u fiżiċi komuni, sabiex joperaw kampusijiet interuniversitarji u pjattaformi interoperabbli virtwali għal attivitajiet diġitali jew imħallta konġunti. Sabiex tiġi approfondita l-kooperazzjoni tranżnazzjonali fl-indirizzar effettiv tat-tranżizzjonijiet doppji ekoloġiċi u diġitali, jeħtieġ li jiġu ffaċilitati aktar l-iżvilupp ta’ moduli interdixxiplinarji u t-tfassil ta’ lawrji Ewropej konġunti f’kuntesti leġiżlattivi nazzjonali. L-integrazzjoni tal-mobbiltà flessibbli u inklużiva permezz ta’ oqfsa ta’ mobbiltà aktar koerenti u t-tisħiħ tal-użu tal-inizjattiva tal-Kard Ewropea tal-Istudenti jżidu l-opportunitajiet għall-istudenti, għall-akkademiċi, għar-riċerkaturi u għall-persunal. Huwa meħtieġ finanzjament perenni fit-tul suffiċjenti sabiex tinbena l-kapaċità u jinkiseb il-livell ta’ ambizzjoni ppjanat għall-kooperazzjoni tranżnazzjonali. 
            
            
               (9)Kooperazzjoni aktar profonda bejn l-istituzzjonijiet tal-edukazzjoni għolja teħtieġ li jiġu indirizzati l-isfidi li jinkludu l-partijiet kollha. L-istabbiliment, l-assigurazzjoni tal-kwalità esterna u l-akkreditazzjoni mingħajr xkiel ta’ attivitajiet u programmi edukattivi tranżnazzjonali konġunti fil-livelli kollha huma mxekkla mid-differenzi fl-assigurazzjoni tal-kwalità esterna, mill-implimentazzjoni mhux uniformi tar-rikonoxximent reċiproku awtomatiku u ta’ perjodi ta’ studju barra mill-pajjiż kif ukoll ta’ impenji ewlenin relatati fi ħdan il-Proċess ta’ Bolonja, inkluż id-differenzi fl-istrutturi tal-lawrji u fl-applikazzjoni tas-Sistema Ewropea għall-Akkumulazzjoni u t-Trasferiment ta’ Krediti (ECTS)
                  30
               , u r-rikonoxximent parzjali tal-apprendiment virtwali u mħallat. L-indirizzar ta’ dawn il-kwistjonijiet inaqqas il-piż amministrattiv u jrawwem l-implimentazzjoni ta’ pedagoġiji interdixxiplinarji innovattivi bejn pajjiżi differenti.
            
            
               (10)Il-kooperazzjoni tranżnazzjonali Ewropea fil-livell istituzzjonali hija faċilitatur b’saħħtu għat-trasformazzjoni profonda lejn istituzzjonijiet ta’ edukazzjoni għolja eċċellenti, inklużivi, kompetittivi, sostenibbli u attraenti, li jammontaw għall-missjonijiet kollha tagħhom (l-edukazzjoni, ir-riċerka u l-innovazzjoni u s-servizz għas-soċjetà), b’benefiċċji fi ħdan u lil hinn mis-settur tal-edukazzjoni għolja, għal Ewropa ta’ għarfien, reżiljenza u demokrazija u li tirrifletti l-istil ta’ ħajja u l-valuri Ewropej tagħna. Il-kooperazzjoni tranżnazzjonali trid tiġi ffaċilitata permezz ta’ qafas leġiżlattiv koerenti li jartikola miżuri leġiżlattivi Ewropej u nazzjonali, implimentazzjoni effettiva ta’ inizjattivi, strumenti u għodod Ewropej disponibbli bħall-Universitajiet Ewropej, l-għodod tal-Proċess ta’ Bolonja jew l-inizjattiva tal-Karta Ewropea tal-Istudenti, kif ukoll it-triq lejn l-iżvilupp ta’ strumenti ġodda bħal lawrja Ewropea konġunta u statut legali għall-alleanzi tal-edukazzjoni għolja bħall-Universitajiet Ewropej. Il-qafas jenħtieġ li jiġi żviluppat f’approċċ gradwali li jippermetti lill-istituzzjonijiet tal-edukazzjoni għolja jibnu rabtiet u jikkooperaw b’mod aktar effettiv bejn il-fruntieri u s-sistemi tal-edukazzjoni għolja sabiex isiru aktar koeżivi, għall-benefiċċju tal-komunità kollha tal-edukazzjoni għolja, u jġibu valur lis-soċjetà,
            
            
               B’DAN JIRRAKKOMANDA LI L-ISTATI MEMBRI 
            
            
               B’kunsiderazzjoni sħiħa tal-prinċipju tas-sussidjarjetà, l-awtonomija istituzzjonali, il-libertà akkademika, f’konformità maċ-ċirkostanzi nazzjonali, u f’kooperazzjoni mill-qrib mal-partijiet ikkonċernati rilevanti kollha:
            
            
               1.Jippermettu lill-istituzzjonijiet tal-edukazzjoni għolja jittestjaw il-fattibbiltà tal-istabbiliment ta’ statut legali għall-alleanzi tal-istituzzjonijiet tal-edukazzjoni għolja, bħall-Universitajiet Ewropej, bl-objettiv li tiġi ffaċilitata kooperazzjoni aktar profonda billi jiġu kondiviżi l-kapaċitajiet umani, tekniċi, tad-data, tal-edukazzjoni, tar-riċerka u tal-innovazzjoni. Jippermettulhom jesperimentaw l-opportunitajiet offruti mill-istrumenti Ewropej eżistenti. F’dan il-kuntest, jieħdu passi għall-applikabbiltà sħiħa tar-Regolament dwar ir-Raggruppament Ewropew ta’ Kooperazzjoni Territorjali (REKT)
                  31
                sabiex jittestjawh fil-forma ta’ proġetti pilota, kif imsemmi fil-punt 11a.
            
            
               2.Iħeġġu u jagħmluha aktar faċli għall-istituzzjonijiet tal-edukazzjoni għolja involuti fil-kooperazzjoni tranżnazzjonali sabiex jipprovdu programmi konġunti u jagħtu lawrji konġunti. F’dan il-kuntest, u filwaqt li jibnu fuq ir-riżultati mill-azzjonijiet ta’ esplorazzjoni kif definiti fil-punt 12, jiffaċilitaw l-għoti fil-livell nazzjonali ta’ lawrja Ewropea konġunta, li tinkludi r-rabta mal-Oqfsa Nazzjonali tal-Kwalifiki
                  32
               . 
            
            
               3.Jippermettu lill-istituzzjonijiet tal-edukazzjoni għolja biex jiżviluppaw u jimplimentaw attivitajiet edukattivi tranżnazzjonali konġunti billi jippermettulhom jimplimentaw approċċi u miżuri flessibbli fir-rigward ta’:
            
            
               (a)Kriterji ta’ ammissjoni u ta’ reġistrazzjoni tal-istudenti u tal-istudenti tul il-ħajja,
            
            
               (b)Id-definizzjoni tal-lingwi ta’ struzzjoni,
            
            
               (c)Is-sehem tal-apprendiment online fl-offerta edukattiva ġenerali; is-sehem tal-mobbiltà tal-istudenti (apprendiment fiżiku, virtwali jew imħallat) inkorporata fl-attività edukattiva konġunta; u l-kondiviżjoni u l-organizzazzjoni ta’ internships, attivitajiet ta’ apprendiment ibbażati fuq ix-xogħol, approċċi bbażati fuq l-isfidi u interdixxiplinarji,
            
            
               (d)L-inklużjoni ta’ mogħdijiet flessibbli ta’ apprendiment, bħal esperjenzi żgħar ta’ apprendiment li jwasslu għall-mikrokredenzjali, 
            
            
               (e)Ir-regoli għall-allokazzjoni u t-trasferiment tal-kreditu, u t-trasparenza fil-klassifikazzjoni, skont il-Gwida tal-Utenti tal-2015 tas-Sistema Ewropea għall-Akkumulazzjoni u t-Trasferiment ta’ Krediti (ECTS), bħala l-unika bażi għal programmi konġunti tranżnazzjonali, mingħajr regoli jew limitazzjonijiet addizzjonali, 
            
            
               (f)L-użu ta’ informazzjoni dwar l-assigurazzjoni tal-kwalità esterna tal-programmi u/jew tal-istituzzjonijiet Ewropej tal-edukazzjoni għolja skont l-Istandards u l-Linji Gwida għall-Assigurazzjoni tal-Kwalità fiż-Żona Ewropea ta’ Edukazzjoni Għolja (ESGQA), inkluż fil-Bażi tad-Data tar-Riżultati tal-Assigurazzjoni tal-Kwalità Esterna (DEQAR) sabiex jiġi implimentat rikonoxximent reċiproku awtomatiku
                  33
                għall-finijiet ta’ apprendiment ulterjuri, 
            
            
               (g)Jippermettu r-rikonoxximent ta’ apprendiment minn qabel ibbażat fuq rekwiżiti ta’ kwalità trasparenti u ġusti u l-organizzazzjoni ta’ valutazzjoni xierqa tal-istudenti, u l-għoti ta’ krediti rilevanti għalih. 
            
         
         
            
               (h)Jippermettu aktar flessibbiltà fid-definizzjoni tal-mudell tal-lawrji konġunti tagħhom, inkluż l-użu ta’ mudell konġunt għal lawrja Ewropea konġunta, meta jiġu implimentati programmi tranżnazzjonali konġunti. 
            
            
               4.Jappoġġaw il-mobbiltà inkorporata fi programmi edukattivi tranżnazzjonali konġunti
            
            
               (a)Jappoġġaw lill-istituzzjonijiet tal-edukazzjoni għolja sabiex jinkludu l-mobbiltà (apprendiment fiżiku, virtwali, imħallat) b’mod aktar sistematiku u flessibbli fil-programmi edukattivi konġunti tagħhom, fil-livelli kollha, sabiex jippermettu ammont akbar ta’ studenti, akkademiċi u riċerkaturi jibbenefikaw mid-dinamika ta’ kooperazzjoni integrata fl-edukazzjoni għolja u sabiex jippromwovu ċirkolazzjoni bilanċjata tat-talent. 
            
            
               (b)Irawmu d-diġitalizzazzjoni tal-ġestjoni tal-mobbiltà fi ħdan sħubijiet multilaterali tal-istituzzjonijiet tal-edukazzjoni għolja billi jżidu l-użu tal-Inizjattiva dwar il-Karta Ewropea tal-Istudenti, b’mod partikolari l-istandardizzazzjoni u d-diġitalizzazzjoni tal-proċessi tan-negozju madwar l-iffirmar ta’ ftehimiet interistituzzjonali multilaterali. 
            
            
               (c)Jaħdmu lejn approċċi aktar koerenti għall-mobbiltà tal-apprendiment f’termini ta’ sistemi ta’ ammissjonijiet, kalendarji akkademiċi, sistemi ta’ ħlas għat-tagħlim, aċċess u użu ta’ faċilitajiet ta’ edukazzjoni għolja matul ix-xhur tas-sajf/tal-vaganzi.
            
            
               5.Jimpenjaw ruħhom li jsostnu l-appoġġ finanzjarju għall-alleanzi tal-Universitajiet Ewropej u li japprofondixxu l-kooperazzjoni istituzzjonali tranżnazzjonali fl-edukazzjoni għolja 
            
            
               (a)Jimmobilizzaw is-sorsi ta’ finanzjament disponibbli fil-livell reġjonali, nazzjonali u tal-UE
                  34
                sabiex fejn possibbli, l-appoġġ ta’ Erasmus+ u Orizzont Ewropa, ikun jaqbel mal-parteċipazzjoni b’suċċess tal-istituzzjonijiet tal-edukazzjoni għolja fl-alleanzi tal-Universitajiet Ewropej
            
            
               (b)Jappoġġaw lill-istituzzjonijiet tal-edukazzjoni għolja sabiex iħejju l-applikazzjonijiet u l-parteċipazzjoni tagħhom f’tali kooperazzjoni tranżnazzjonali istituzzjonali profonda.
            
            
               (c)Jippromwovu u jiżviluppaw fost l-istituzzjonijiet tal-edukazzjoni għolja kultura għall-kooperazzjoni tranżnazzjonali billi jiġi żgurat li din tiġi inkluża u stimulata fil-politika nazzjonali, fl-iffissar tal-prijoritajiet u fil-proċessi ta’ finanzjament.
            
            
               6.Jippromwovu u jipproteġu l-prinċipji ewlenin tal-awtonomija istituzzjonali bħala prerekwiżit għall-istabbiliment ta’ arranġamenti ta’ governanza komuni għal kooperazzjoni tranżnazzjonali aktar profonda. Jippermettu lill-universitajiet jieħdu deċiżjonijiet indipendenti dwar il-governanza interna, dwar kwistjonijiet finanzjarji, tal-persunal u akkademiċi, u biex jipproteġu l-libertà akkademika. Jinvolvu lill-persunal akkademiku u lill-istudenti b’mod sinifikanti fit-teħid ta’ deċiżjonijiet relatati mal-istituzzjoni tagħhom.
            
            
               7.Isaħħu l-fiduċja reċiproka permezz ta’ assigurazzjoni u akkreditazzjoni tal-kwalità esterna ta’ programmi edukattivi konġunti u forom oħra ta’ offerti edukattivi konġunti żviluppati minn Universitajiet Ewropej u mudelli ta’ kooperazzjoni tranżnazzjonali istituzzjonali simili.
            
            
               (a)Jimxu aktar lejn l-użu ta’ assigurazzjoni tal-kwalità esterna bbażata fuq l-istituzzjonijiet. Dan jappoġġa l-iżvilupp ta’ kultura ta’ kwalità istituzzjonali ġenwina li twassal għal responsabbiltà u kompatibbiltà akbar tas-sistemi madwar l-Ewropa, filwaqt li tibni fuq għodod u oqfsa diġà fis-seħħ bħaż-Żona Ewropea tal-Edukazzjoni, iż-Żona Ewropea tar-Riċerka u ż-Żona Ewropea tal-Edukazzjoni Għolja.  
            
            
               (b)Jikkunsidraw il-possibbiltà li jippermettu l-awtoakkreditazzjoni ta’ programmi bbażati fuq assigurazzjoni tal-kwalità istituzzjonali sabiex isostnu l-awtoresponsabbiltà tal-istituzzjonijiet tal-edukazzjoni għolja.
            
            
               (c)F’pajjiżi li għadhom jiddependu fuq assigurazzjoni tal-kwalità esterna bbażata fuq il-programm, jikkunsidraw il-possibbiltà li:
            
            
               (i)jippermettu l-implimentazzjoni sħiħa tal-Approċċ Ewropew għall-Assigurazzjoni tal-Kwalità ta’ Programmi Konġunti, mingħajr aktar rekwiżiti jew kundizzjonijiet nazzjonali addizzjonali għall-użu tal-Approċċ Ewropew;
            
            
               (ii)jiżguraw li l-evalwazzjoni esterna tal-programmi tranżnazzjonali konġunti tkun tista’ ssir minn aġenzija waħda reġistrata fir-Reġistru Ewropew għall-Assigurazzjoni tal-Kwalità fl-Edukazzjoni Għolja (EQAR)
                  35
                u li r-riżultati jiġu aċċettati awtomatikament fis-sistemi l-oħrajn kollha tal-edukazzjoni għolja kkonċernati, mingħajr ma jiżdiedu aktar rekwiżiti nazzjonali jew passi proċedurali; u
            
            
               (iii)jiżguraw li r-riakkreditazzjoni ta’ programmi tranżnazzjonali konġunti tkun meħtieġa biss għal bidliet sostanzjali b’mod ċar, bil-għan li tissaħħaħ l-aġilità tagħhom.
            
            
               8.Jappoġġaw l-iżvilupp ta’ apprendiment virtwali kollaborattiv ta’ kwalità għolja bħala parti integrali mit-tagħlim, mill-apprendiment u mir-riċerka, sabiex titrawwem u tiġi ffaċilitata kooperazzjoni tranżnazzjonali inklużiva u ċentrata fuq l-istudenti, li tikkomplementa l-interazzjonijiet wiċċ imb wiċċ, u b’mod partikolari sabiex:
            
            
               (a)Jappoġġaw lill-istituzzjonijiet tal-edukazzjoni għolja sabiex jiżviluppaw mudelli ta’ apprendiment internazzjonali virtwali kollaborattivi online bħala parti integrali minn edukazzjoni ibrida, inkluż permezz ta’ impenn ta’ tmexxija, ippjanar strateġiku, taħriġ u servizzi ta’ appoġġ pedagoġiku robusti u internazzjonali, u finanzjament xieraq. 
            
            
               (b)Jivvalorizzaw u jirrikonoxxu fil-valutazzjoni tal-karriera tagħhom iż-żmien li jqattgħu l-akkademiċi fl-iżvilupp ta’ pedagoġiji innovattivi ġodda permezz ta’ kooperazzjoni tranżnazzjonali.
            
         
         
            
               (c)Jappoġġaw lill-alleanzi tal-Universitajiet Ewropej u mudelli ta’ kooperazzjoni istituzzjonalizzata simili fl-isforzi tagħhom sabiex jiġbru flimkien l-għarfien espert u r-riżorsi sabiex jiżviluppaw u jimplimentaw strateġiji diġitali konġunti u infrastruttura tal-IT interoperabbli kondiviża, pereżempju billi jagħtu aċċess reċiproku għal ambjenti ta’ apprendiment u riċerka online, sistemi ta’ ġestjoni tal-apprendiment, libreriji diġitali jew pjattaformi ta’ korsijiet online miftuħin massivi (MOOC), servizzi ta’ taħriġ u appoġġ, aċċess mingħajr xkiel għal data traċċabbli, aċċessibbli, interoperabbli u riutilizzabbli (FAIR) u servizzi interoperabbli oħrajn. 
            
            
               (d)Jappoġġaw il-pilotaġġ u l-ittestjar ta’ soluzzjonijiet b’sors miftuħ sabiex jingħelbu sfidi komuni, u b’hekk jikkontribwixxu għall-interoperabbiltà, il-prontezza diġitali, is-sovranità tad-data u r-responsabbiltà tas-sistemi tal-edukazzjoni għolja. 
            
            
               9.Jappoġġaw lill-istituzzjonijiet tal-edukazzjoni għolja fl-iżvilupp ta’ attivitajiet edukattivi tranżnazzjonali konġunti interdixxiplinarji fil-livelli kollha (ċikli qosra, Baċellerat, Master, u Dottorat).   
            
            
               (a)Jippermettu u jiffaċilitaw approċċi tranżnazzjonali bbażati fuq l-isfidi fejn l-istudenti minn dixxiplini, kulturi u pajjiżi differenti jikkooperaw flimkien mar-riċerkaturi, kumpaniji, bliet, reġjuni, organizzazzjonijiet mhux governattivi u komunitajiet lokali fis-sejba ta’ soluzzjonijiet kreattivi u innovattivi għall-isfidi globali. 
            
            
               (b)Jinkoraġġixxu l-għoti ta’ opportunitajiet ta’ tagħlim tul il-ħajja ta’ kwalità għolja għal kulħadd biex jiġu ffaċilitati t-titjib tal-ħiliet u t-taħriġ mill-ġdid, b’enfasi fuq l-oqsma l-aktar mitluba.
            
            
               10.Jinkoraġġixxu lill-istituzzjonijiet tal-edukazzjoni għolja sabiex jinvolvu aktar lill-istudenti, lill-akkademiċi u lir-riċerkaturi fil-governanza tal-istrutturi ta’ kooperazzjoni tranżnazzjonali istituzzjonali tal-edukazzjoni għolja, u b’mod partikolari
            
            
               (a)Jinkoraġġixxu lill-istituzzjonijiet tal-edukazzjoni għolja sabiex jirriflettu fl-istrutturi ta’ governanza l-isfondi dejjem aktar diversi tal-istudenti u tal-persunal kif ukoll esperjenzi differenti fl-impjiegi u fl-edukazzjoni, f’konformità mal-prinċipji tal-inklużjoni u l-ugwaljanza.  
            
            
               (b)Jappoġġaw il-bini tal-kapaċitajiet għal tmexxija b’saħħitha u effettiva bħala xprunatur importanti għal kooperazzjoni tranżnazzjonali istituzzjonali olistika.
            
            
               (c)Il-promozzjoni tal-bilanċ bejn il-ġeneri fl-istrutturi ta’ governanza.
            
            
               (d)Jistabbilixxu opportunitajiet għat-tagħlim bejn il-pari u t-tagħlim komparattiv sabiex jiġu mħeġġa u appoġġati inizjattivi li permezz tagħhom l-istituzzjonijiet tal-edukazzjoni għolja jistgħu jaqsmu l-esperjenzi u jinvolvu ruħhom f’tagħlim reċiproku u fi skambju tal-għarfien.
            
            
               L-Istati Membri huma rakkomandati li jimplimentaw din ir-Rakkomandazzjoni mill-aktar fis possibbli u li jissottomettu pjan ta’ azzjoni lill-Kummissjoni sa [daħħal id-data 6 xhur wara l-adozzjoni mill-Kunsill] li jistabbilixxi l-miżuri korrispondenti li għandhom jittieħdu fil-livell nazzjonali sabiex jappoġġaw l-ilħuq tal-objettivi ta’ din ir-Rakkomandazzjoni sal-2025 bħala passi essenzjali lejn Żona Ewropea tal-Edukazzjoni. 
            
            
               B’DAN IL-KUMMISSJONI HIJA MISTIEDNA BIEX:
            
            
               11.B’mod parallel mal-analiżi tal-istudji li għaddejjin u ta’ ħidma preparatorja oħra, tappoġġa lill-Istati Membri u lill-istituzzjonijiet tal-edukazzjoni għolja sabiex jittestjaw l-użu ta’ strumenti Ewropej eżistenti bħala pass lejn l-iżvilupp sa nofs l-2024 ta’ statut legali għall-alleanzi tal-istituzzjonijiet tal-edukazzjoni għolja. Tali statut jiffaċilita kooperazzjoni tranżnazzjonali aktar profonda, fit-tul u flessibbli, li tippermetti u tiffaċilita l-kondiviżjoni tal-kapaċitajiet, tad-data u tal-iskambju tal-persunal, u l-implimentazzjoni ta’ programmi konġunti, bil-għan li jingħataw lawrji konġunti fil-livell tal-alleanza, inkluż lawrja Ewropea konġunta.  
            
            
               (a)Bħala l-ewwel pass, tipprovdi appoġġ finanzjarju taħt Erasmus+ mill-2022 lil dawk l-alleanzi tal-istituzzjonijiet tal-edukazzjoni għolja li jixtiequ jittestjaw, fil-forma ta’ proġett pilota, l-implimentazzjoni ta’ strumenti Ewropej eżistenti
                  36
               .
            
            
               12.Teżamina l-għażliet u l-passi meħtieġa, f’kooperazzjoni mill-qrib mal-Istati Membri, mal-istituzzjonijiet tal-edukazzjoni għolja, mal-organizzazzjonijiet tal-istudenti u mal-partijiet ikkonċernati, lejn lawrja Ewropea konġunta li għandha tkun disponibbli sa nofs l-2024. Lawrja Ewropea konġunta, li għandha tingħata fil-livell nazzjonali, tiċċertifika r-riżultati tal-apprendiment miksuba bħala parti mill-kooperazzjoni tranżnazzjonali fost diversi istituzzjonijiet, offruta pereżempju fi ħdan l-alleanzi tal-Universitajiet Ewropej, u tkun ibbażata fuq sett komuni ta’ kriterji. Lawrja Ewropea jenħtieġ li tkun faċli sabiex tinħareġ, tinħażen, tiġi kondiviża, tiġi vverifikata u awtentikata, u jenħtieġ li tkun rikonoxxuta madwar l-UE.
            
            
               (a)Tippilota mill-2022 taħt Erasmus+ l-ewwel passi lejn lawrja Ewropea konġunta, inkluż il-ġbir ta’ esperjenzi bil-għan li jiġu żviluppati kriterji Ewropej għall-għoti, bħala l-ewwel pass, ta’ tikketta Ewropea tal-Lawrja. Tali tikketta tinħareġ bħala ċertifikat komplementari għall-kwalifika ta’ studenti li jiggradwaw minn programmi konġunti mogħtija fil-kuntest ta’ kooperazzjoni tranżnazzjonali bejn diversi istituzzjonijiet tal-edukazzjoni għolja.
            
            
               13.Issegwi l-iżvilupp ulterjuri tal-inizjattivatal-Universitajiet Ewropej permezz tal-programm Erasmus+, f’sinerġija ma’ Orizzont Ewropa u ma’ programmi oħrajn tal-UE, bħala l-aktar azzjoni ta’ kooperazzjoni tranżnazzjonali ambizzjuża u strateġika fost l-opportunitajiet l-oħrajn kollha ta’ kooperazzjoni tranżnazzjonali ta’ Erasmus+. Mill-2022, tipprovdi finanzjament ogħla u sostenibbli għal Universitajiet Ewropej eżistenti ta’ suċċess wara sejħa kompetittiva u kwalitattiva, u tippermetti l-ħolqien ta’ oħrajn ġodda. Bħala parti mir-rieżami ta’ nofs it-terminu tal-programmi tal-QFP, tiżviluppa perkors ta’ investiment li jqis il-finanzjament reġjonali, nazzjonali u Ewropew, bil-għan li tagħmel proposti sal-2024.
            
            
               14.Tappoġġa t-tnedija tal-inizjattiva tal-Karta Ewropea tal-Istudenti, b’mod partikolari d-diġitalizzazzjoni tal-proċessi tan-negozju li jinvolvu diversi firmatarji u skambji tad-data sabiex jitnaqqas il-piż amministrattiv tal-ġestjoni tal-mobbiltà u tal-iskambji tal-istudenti u tal-persunal inkorporati fi ħdan sħubijiet tranżnazzjonali ta’ istituzzjonijiet tal-edukazzjoni għolja. 
            
            
               Il-Kummissjoni hija mistiedna tivvaluta u tevalwa l-progress li jkun sar fil-pjanijiet ta’ azzjoni tal-Istati Membri għall-implimentazzjoni ta’ din ir-Rakkomandazzjoni, kif ukoll l-użu tagħha fil-kuntest tal-ħidma dwar l-implimentazzjoni tal-qafas strateġiku għall-kooperazzjoni Ewropea fl-edukazzjoni u fit-taħriġ lejn iż-Żona Ewropea tal-Edukazzjoni u lil hinn minnha, permezz ta’ oqfsa rilevanti ta’ monitoraġġ u ta’ rapportar tal-Unjoni, f’kooperazzjoni mal-Istati Membri u wara li tikkonsulta lill-partijiet ikkonċernati, u tirrapporta lill-Kunsill fi żmien 5 snin mid-data tal-adozzjoni tiegħu.  
            
            
               Magħmul fi Strasburgu,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        
                  14-final-conclusions-rev1-en.pdf (europa.eu)
               
               
                  
                     (2)
                  
                        F’konformità mad-Direttiva 2019/882/UE, l-Att Ewropew dwar l-Aċċessibbiltà; Id-Direttiva 2016/2102/UE, id-Direttiva dwar l-Aċċessibbiltà tal-Web
               
               
                  
                     (3)
                  
                        COM(2022)16
               
               
                  
                     (4)
                  
                        
                  https://eur-lex.europa.eu/legal-content/MT/TXT/?uri=CELEX:52020DC0625
               
               
                  
                     (5)
                  
                        
                  https://eur-lex.europa.eu/legal-content/EN/TXT/PDF/?uri=uriserv:OJ.C_.2021.066.01.0001.01.ENG
               
               
                  
                     (6)
                  
                        
                  https://www.consilium.europa.eu/media/49659/st08658-en21.pdf
               
               
                  
                     (7)
                  
                        
                  BFUG_Final_Draft_Rome_Communique-link.pdf (ehea2020rome.it)
               
               
                  
                     (8)
                  
                        
                  https://eur-lex.europa.eu/legal-content/EN/TXT/?qid=1568891859235&uri=CELEX:32018H1210(01)
               
               
                  
                     (9)
                  
                        
                  https://eur-lex.europa.eu/legal-content/EN/TXT/?uri=COM:2020:628:FIN
               
               
                  
                     (10)
                  
                        ĠU L 431, 2.12.2021, p. 1–9
               
               
                  
                     (11)
                  
                        COM(2021) 252 final
               
               
                  
                     (12)
                  
                        
                  Il-Pjan ta’ Azzjoni tal-Pilastru Ewropew tad-Drittijiet Soċjali |
                   Il-Kummissjoni Ewropea (europa.eu)
                   
               
               
                  
                     (13)
                  
                        
                  https://ec.europa.eu/social/main.jsp?catId=1223&langId=mt
                   
               
               
                  
                     (14)
                  
                        
                  https://eur-lex.europa.eu/legal-content/MT/TXT/?uri=celex%3A12012E%2FTXT
               
               
                  
                     (15)
                  
                        ĠU C 326, 26.10.2012
               
               
                  
                     (16)
                  
                        
                  Iż-Żona Ewropea tal-Edukazzjoni (europa.eu)
               
               
                  
                     (17)
                  
                        
                  Iż-Żona Ewropea tar-Riċerka (ŻER) |
                   Il-Kummissjoni Ewropea (europa.eu)
                   
               
               
                  
                     (18)
                  
                        COM/2020/625 final
               
               
                  
                     (19)
                  
                        ĠU C 66, 26.2.2021,  p. 1–21
               
               
                  
                     (20)
                  
                        
                  Inizjattiva tal-Universitajiet Ewropej |
                   Edukazzjoni u Taħriġ (europa.eu)
               
               
                  
                     (21)
                  
                        
                  Inizjattiva Kard Ewropea tal-Istudenti |
                   Edukazzjoni u Taħriġ (europa.eu)
               
               
                  
                     (22)
                  
                        ĠU C 221, 10.6.2021, p. 14-24
               
               
                  
                     (23)
                  
                        COM/2020/628 final
               
               
                  
                     (24)
                  
                        ĠU L 431, 2.12.2021, p. 1–9
               
               
                  
                     (25)
                  
                        
                  L-Aġenda għall-Ħiliet għall-Ewropa - Impjiegi, Affarijiet Soċjali & Inklużjoni - Il-Kummissjoni Ewropea (europa.eu)
               
               
                  
                     (26)
                  
                        
                  BFUG_Final_Draft_Rome_Communique-link.pdf (ehea2020rome.it)
               
               
                  
                     (27)
                  
                        ĠU C 444, 10.12.2018, p. 1–8
               
               
                  
                     (28)
                  
                        P9_TA(2021)0452
               
               
                  
                     (29)
                  
                        
                  https://education.ec.europa.eu/levels/higher-education/european-universities
               
               
                  
                     (30)
                  
                        
                  Sistema Ewropea għall-Akkumulazzjoni u t-Trasferiment ta’ Krediti (ECTS) |
                   Edukazzjoni u Taħriġ (europa.eu)
               
               
                  
                     (31)
                  
                        
                  https://eur-lex.europa.eu/legal-content/MT/TXT/?uri=celex%3A32013R1302
                   ĠU L 347, 20.12.2013, p. 303–319
               
               
                  
                     (32)
                  
                        
                  https://webgate.acceptance.ec.europa.eu/europass/mt/national-qualifications-frameworks-nqfs
               
               
                  
                     (33)
                  
                        Kif definit fir-Rakkomandazzjoni tal-Kunsill dwar il-promozzjoni tar-rikonoxximent reċiproku awtomatiku tal-edukazzjoni għolja u l-edukazzjoni sekondarja għolja u l-kwalifiki tat-taħriġ u l-eżiti tal-perjodi ta’ apprendiment barra mill-pajjiż. ĠU C 444, 10.12.2018
               
               
                  
                     (34)
                  
                        Bħall-Fond Ewropew għall-Iżvilupp Reġjonali, il-Fond Soċjali Ewropew+, il-Faċilità għall-Irkupru u r-Reżiljenza u l-Fond InvestEU
               
               
                  
                     (35)
                  
                        L-EQAR huwa r-reġistru uffiċjali tal-aġenziji esterni nazzjonali tal-assigurazzjoni tal-kwalità li huma konformi mal-impenji fi ħdan il-proċess ta’ Bolonja.
               
               
                  
                     (36)
                  
                        Strument eżistenti wieħed huwa r-Raggruppamenti Ewropej ta’ Kooperazzjoni Territorjali
                  
                  (REKT) 
                  https://ec.europa.eu/regional_policy/en/policy/cooperation/european-territorial/egtc/